རྡོ་རྗེ་གཙུག་ཏོར་དང་ཚེ་དཔག་མེད་ཀྱི་ལྷ་རྒྱུད་ཀྱི་སྒོ་ནས་མཆོད་རྟེན་གདབ་པ་

༄༅། །རྡོ་རྗེ་གཙུག་ཏོར་དང་ཚེ་དཔག་མེད་ཀྱི་ལྷ་རྒྱུད་ཀྱི་སྒོ་ནས་མཆོད་རྟེན་གདབ་པ་བཞུགས་སོ། །

གང་ཞིག་གང་ཟག་ལ་ལ་དག ། རྡོ་རྗེ་གཙུག་ཏོར་གྱི་ལྷ་རྒྱུད་ཀྱི་སྔགས་དང་ཕྱག་རྒྱའི་སྒོ་ནས། མཆོད་རྟེན་གདབ་པས་ཕན་གདགས་པའི་སྦྱོར་བ་ལ་དགའ་བ་རྣམས་ཀྱི་དོན་དུ། དེའི་ཆོ་ག་ཅུང་ཟད་བཤད་པར་བྱ་སྟེ། དེ་ལ་འདིའི་ཡན་ལག་ཀྱང་། ཐལ་བ་བསྡུ་བའི་ཆོ་ག་དང་། བུམ་པ་དང་། བའི་རྣམ་ལྔ་སྦྱར་བ་དང་། དྲི་བཟང་པོ་དང་སྦྱར་བའི་ཆུ་དང་། ས་བཟང་པོའི་འཇིམ་པ་བཞག་པ་རྣམས་ནི། ཀུན་རིག་གི་སྐབས་སུ་བསྟན་པ་དང་མཐུན་ནོ། །ཅུང་ཟད་བྱེ་བྲག་ཏུ་ན། ལྷའི་རྣལ་འབྱོར་བསམ་པ་ནི། རྣམ་པར་མི་རྟོག་པའི་ངང་ལས། ཨ་ལས་ཟླ་བའི་དཀྱིལ་འཁོར་གྱི་སྟེང་དུ། ཡི་གེ་བྷ་གསེར་བཙོ་མ་ལྟ་བུ་ཞིག་ལས། ཨོཾ་སརྦྦ་པཱ་པཾ་ད་ཧ་ན་བཛྲ་ཧཱུཾ་ཕཊ། ཅེས་བརྗོད་ཅིང་། གཡས་པ་མཆོག་སྦྱིན་པར་བྱས་ལ། གཡོན་པ་མི་འཇིགས་པ་སྦྱིན་པར་བྱས་པ་ནི། དེ་བཞིན་གཤེགས་པའི་ཕྱག་རྒྱ་སྟེ། སྔགས་དང་ཕྱག་རྒྱ་འདི་བཅས་ཤིང་བརྗོད་པས། བཅོམ་ལྡན་འདས་ཤཱཀྱ་ཐུབ་པའི་སྐུར་གྱུར་པར་བྱའོ། །དེ་ཡང་སྐུ་མདོག་གསེར་བཙོ་མ་ལྟ་བུ། དགེ་སློང་གི་ཆ་བྱད་ཅན། ཕྱག་རྒྱ་དེ་ཉིད་དང་ལྡན་པར་བསྐྱེད་དོ། །ཏིང་ངེ་འཛིན་དེ་ཉིད་དང་། ཕྱག་རྒྱ་དེ་ཉིད་དང་། རྡོ་རྗེ་གཙུག་ཏོར་གྱི་ལྷ་རྒྱུད་ཀྱི་སྔགས་རྣམས་ཀྱིས། བུམ་པ་ལ་སོགས་པའི་རྫས་ཐམས་ཅད་བཏབ་སྟེ། འདི་སྐད་དུ། དིང་བཅོམ་ལྡན་འདས་དཔལ་ཤཱཀྱ་ཐུབ་པ་ལ་སོགས་པ། རྡོ་རྗེ་གཙུག་ཏོར་གྱི་དཀྱིལ་འཁོར་གྱི་ལྷ་རྣམས་ཀྱིས། དིང་སྐྱབས་སུ་གསོལ་བ་ཆེ་གེ་མོ་ཞེས་བྱ་བའི་ལས་ཀྱི་སྒྲིབ་པ་ཐམས་ཅད། གཙུག་ཏོར་ཆེན་པོའི་ལྷ་རྣམས་ཀྱི་ཡེ་ཤེས་ཀྱི་འོད་ཟེར་གྱིས་བསྲེག་ཅིང་སྦྱང་བ་དང་། དེ་བཞིན་དུ། མེ་ཏོག་གིས་གསལ་བར་མཛད་པ་དང་། ཡེ་ཤེས་ཀྱི་མར་མེས་སྣང་བར་མཛད་པ་དང་། ཆོས་ཉིད་ཀྱི་དྲིས་བརླག་པར་མཛད་དུ་གསོལ་ལོ། །གཞན་ཡང་དམྱལ་བ་ལ་སོགས་པའི་ངན་སོང་ལས་ལྕགས་ཀྱུས་དྲང་བ་དང་། ཞགས་པས་གདོན་པ་དང་། ལྕགས་སྒྲོག་གིས་དགྲོལ་བ་དང་། དྲིལ་བུས་སྒྲིབ་པ་ཐམས་ཅད་གཞི་ནས་བརླག་པར་མཛད་དུ་གསོལ་ལོ། །ཞེས་བརྗོད་དེ། དེ་ནས་བུམ་པའི་ཆུ་དེས། ཐལ་བ་དང་རུས་པའི་རྡུལ་སྤུངས་པ་དེ་ལ་བཏབ་ནས། བའི་རྣམ་ལྔ་ཡང་བླུགས་ཏེ། ལྷ་རྣམས་ཀྱི་གསང་སྔགས་ཟློས་ཤིང་། སྔོན་ལ་ཐལ་བ་འཇིམ་པར་བརྫིའོ། །དེ་ནས་ག་པུར་ལ་སོགས་པའི་དྲི་ལ། ཁྲོ་བོ་ལས་ཐམས་ཅད་པའི་སྔགས་བཏབ་ནས། དེ་ས་བཟང་པོའི་འཇིམ་པ་དང་སྦྱར་བ་དང་། སྔར་གྱི་ཐལ་བའི་འཇིམ་པ་འཕྱོད་པར་བརྫིས་ནས། ལྷའི་གཟུགས་ཀྱི་རྣམ་པའམ། མཆོད་རྟེན་གྱི་དབྱིབས་སུ་གདབ་པར་བྱའོ། །དེའི་དུས་སུ་ཡང་གུར་གུམ་གྱིས་དེའི་མིང་དང་གསང་སྔགས་སུ་སྦྱར་བ་བྲིས་ནས། མཆོད་རྟེན་གྱི་སྙིང་པོར་བཅུག་ཅིང་གདབ་པར་བྱའོ། །དེ་ལ་གསང་སྔགས་ནི་འདི་རྣམས་ཡིན་ཏེ། ཨོཾ་སརྦྦ་པཱ་པཾ་ད་ཧ་ན་བཛྲ་ཧཱུཾ་ཕཊ། ཨོཾ་སརྦྦ་ཨ་པ་ཡ་བི་ཤོ་ངྷ་ན་བཛྲ་ཧཱུཾ་ཕཊ། ཨོཾ་སརྦྦ་ཀརྨྨ་ཨཱ་བ་ར་ཎཱ་ནི་མེ་བྷསྨི་ཀུ་རུ་ཧཱུཾ་ཕཊ། ཨོཾ་བྷྲུཾ་བི་ནཱ་ཤ་ཡ་ཨཱ་བ་ར་ཎཱ་ནི་ཧཱུཾ་ཕཊ། ཨོཾ་ཧཱུཾ་བི་ཤོ་ངྷ་ཡ་ཨཱ་བ་ར་ཎཱ་ནི་ཧཱུཾ་ཕཊ། ཨོཾ་ཛྭ་ལ་ཛྭ་ལ་ངྷ་ཀ་ངྷ་ཀ་ཧ་ན་ཧ་ན་ཨཱ་བ་ར་ཎཱ་ནི་ཧཱུཾ་ཕཊ། ཨོཾ་སུཾ་ས་ར་ས་ར་པྲ་ས་ར་པྲ་ས་ར་ཨཱ་བ་ར་ཎཱ་ནི་ཧཱུཾ་ཕཊ། ཨོཾ་ཧཱུཾ་ཧ་ར་ཧ་ར་སརྦྦ་ཨཱ་བ་ར་ཎཱ་ནི་ཧཱུཾ་ཕཊ། ཨོཾ་ཧཱུཾ་ཕཊ་སརྦྦ་ཨཱ་བ་ར་ཎཱ་ནི་སྥ་ཊ་ཡ་ཧཱུཾ་ཕཊ། ཨོཾ་པྲྀ་ཏ་པྲྀ་ཏ་སརྦྦ་ཨཱ་བ་ར་ཎཱ་ནི་ཧཱུཾ་ཕཊ། ཨོཾ་ཏྲཊ་ཏྲཊ་སརྦྦ་ཨཱ་བ་ར་ཎཱ་ནི་ཧཱུཾ་ཕཊ༑ ཨོཾ་བི་དྲ་བ་བི་དྲ་བ་སརྦྦ་ཨ་པཱ་ཡ་ཏཏྟྲ་ཎཱ་ནི་ཧཱུཾ་ཕཊ། ཨོཾ་ད་ཧ་ད་ཧ་སརྦྦ་ན་ར་ཀ་ག་ཏི་ཧེ་དུཾ་ཧཱུཾ་ཕཊ། ཨོཾ་པ་ཙ་པ་ཙ་སརྦྦ་པྲེ་ཏ་ག་ཏི་ཧེ་ཏུཾ་ཧཱུཾ་ཕཊ། ཨོཾ་མ་ཐ་མ་ཐ་སརྦྦ་ཏཱིརཱ་ཀ་ག་ཏི་ཧེ་ཏུཾ་ཧཱུཾ་ཕཊ། ཨོཾ་སརྦྦ་ཨ་པཱ་ཡ་བི་ཤོ་ངྷ་ནི་ངྷ་མ་ངྷ་མ་དྷུ་པ་ཡ་ཧཱུཾ་ཕཊ། ཨོཾ་སརྦྦ་དུ་རྒ་ཏི་བི་ཤོ་ངྷ་ནི་པུཥྤ་བི་ལོ་ཀི་ནི་ཧཱུཾ་ཕཊ། ཨོཾ་སརྦྦ་ཨཱ་པཱ་ཡ་བི་ངྷ་མ་ནི་ཛྙཱ་ན་ཨཱ་ལོ་ཀ་ཀ་རི་ཧཱུཾ་ཕཊ། ཨོཾ་སརྦྦ་ཨ་པཱ་ཡ་ག་ཏི་གནྡྷ་ནཱ་ཤ་ནི་གནྡྷ་བ་ཏི་ཧཱུཾ་ཕཊ། ཨོཾ་སརྦྦ་ན་ར་ཀ་ག་ཏྱ་ཨཱ་༼ཥརྴ། འདི་ནན་ཐབས་བྲལ། ༽་ཎི་ཧཱུཾ་ཕཊ། ཨོཾ་སརྦྦ་ན་ར་ཀ་ཨ་བྷུདྡྷ་ར་ཎི་ཧཱུཾ་ཕཊ། ཨོཾ་སརྦྦ་ཨ་པཱ་ཡ་བནྡྷ་མོ་ཙ་ནི་ཧཱུཾ་ཕཊ། ཨོཾ་སརྦྦ་ཨ་པཱ་ཡ་ག་ཏི་ག་ནཱ་ཤ་ནི་ཧཱུཾ་ཕཊ། གསང་སྔགས་འདི་དག་ཉིད་ཀྱིས་སྦྱར་ཞིང་གདབ་པར་བྱའོ། །མཆོད་རྟེན་གདབ་པ་ཟིན་ནས། མཆོད་པ་རྣམ་པ་ལྔས་མཆོད་དེ། འགྲོ་བ་ལ་སྦྱིན་གཏོར་ཡང་བསྩལ་ནས། དེ་ནས་དབང་བསྐུར་ཏེ་གཞག་པར་བྱའོ། །དེ་ལ་མཆོད་པ་དབུལ་བ་དང་། དབང་བསྐུར་བ་ནི། ཀུན་རིག་གི་སྐབས་སུ་བཤད་པ་བླང་ངོ་། །སྦྱིན་གཏོར་བཏང་བ་ནི་སྤྱི་ལ་ལྟོས་སོ།  ། རྡོ་རྗེ་གཙུག་ཏོར་གྱི་ལྷ་རྒྱུད་ཀྱིས་མཆོད་རྟེན་གདབ་པའི་ཐབས་བསྟན་པ་རྫོགས་སོ། །
༄། ཚེ་དཔག་མེད་ཀྱི་ལྷ་རྒྱུད་ཀྱི་སྒོ་ནས་མཆོད་རྟེན་གདབ་པར་འདོད་ན་སྔོན་དུ་བྱ་བའི་ཆོ་ག ། ཐལ་བ་བསྡུ་བ་དང་། བུམ་པ་དང་། བའི་རྣམ་ལྔ་སྦྱར་བ་དང་།  དྲི་བཟང་པོའི་ཆུ་ལ་ཁྲོ་བོའི་སྔགས་ཀྱིས་བཏབ་པས། ས་བཟང་པོའི་འཇིམ་པ་དང་སྦྱར་བ་རྣམས་ནི། གོང་དུ་ཀུན་རིག་གི་སྐབས་སུ་བསྟན་པ་བཞིན་དུ་བྱས་ལ། འདིར་ཁྱད་པར་བྱ་བའི་ཆོ་ག་ནི། དང་པོར་བདག་ཉིད་རྣམ་པར་མི་རྟོག་པ་ཅུང་ཟད་ཅིག་བསྒོམས་ཏེ། དེ་ལས་ཨ་ལས་ཟླ་བའི་དཀྱིལ་འཁོར་གྱི་སྟེང་དུ་ཡི་གེའི་དགདྷྭིདཀར་པོ་འམ་ཧཱུཾ་དཀར་པོ་གང་རུང་བ་ཞིག་བསམས་ཏེ། རྡོ་རྗེའི་ཕྱག་རྒྱ་བཅས་ལ། གསང་སྔགས། ཨོཾ་པུཎྱེ་པུཎྱེ་མ་ཧཱ་པུཎྱེ་ཨ་པ་རི་མི་ཏཱ་ཨཱ་ཡུཿཔུཎྱེ་ཛྙཱ་ན་སམྦྷ་རོ་པ་ཙ་ཡ་ཀ་རི་ཎི་སྭཱ་ཧཱ། ཞེས་བརྗོད་པས། བདག་ཉིད་དཔལ་ཕྱག་ན་རྡོ་རྗེ་སྐུ་མདོག་དཀར་པོ་ཟླ་བ་རྒྱས་པ་ལྟ་བུའི་ཞལ་འཛུམ་པ།   ཕྱག་ན་རྡོ་རྗེ་དང་དྲིལ་བུ་བསྣམས་པ། བྱང་ཆུབ་སེམས་དཔའི་ཆ་བྱད་ཅན་ཞིག་ཏུ་བསམ་མོ། །དེ་ནས་བྱིན་གྱིས་བརླབ་པ་སྔ་མ་དང་མཐུན། དེ་ལྟ་བུའི་ཏིང་ངེ་འཛིན་དང་ལྡན་པས། གསང་སྔགས་གོང་མ་དེ་ཉིད་དང་། ཕྱག་རྒྱ་དེ་ཉིད་ཀྱིས་བུམ་པ་ལ་སོགས་པའི་རྫས་རྣམས་ལ་བཏབ་སྟེ། འདི་སྐད་དུ། དིང་བཅོམ་ལྡན་འདས་དཔལ་ཕྱག་ན་རྡོ་རྗེ།  དེ་བཞིན་གཤེགས་པ་ཐམས་ཅད་ཀྱིས་བསོད་
ནམས་དང་ཡེ་ཤེས་ཀྱི་ཚོགས་ཀྱི་ས་བཅུ་གཉིས་ཡོངས་སུ་རྫོགས་པའི་སངས་རྒྱས་སུ་བྱིན་གྱིས་བརླབས་པ། རྡོ་རྗེ་སེམས་དཔའ་རྡོ་རྗེ་འཆང་ཆེན་པོ་དང་། དེ་བཞིན་གཤེགས་པ་ཐམས་ཅད་ཀྱི་ཐུགས་ཡེ་ཤེས་ཀྱི་བདག་ཉིད། བཅོམ་ལྡན་འདས་མི་འཁྲུགས་པ་དང་། དེ་བཞིན་གཤེགས་པ་ཐམས་ཅད་ཀྱི་ཡོན་ཏན་གྱི་བདག་ཉིད། བཅོམ་ལྡན་འདས་རིན་ཆེན་འབྱུང་ལྡན་དང་། དེ་བཞིན་གཤེགས་པ་ཐམས་ཅད་ཀྱི་གསུང་གི་བདག་ཉིད། བཅོམ་ལྡན་འདས་སྣང་བ་མཐའ་ཡས་དང་། དེ་བཞིན་གཤེགས་པ་ཐམས་ཅད་ཀྱི་ཕྲིན་ལས་ཀྱི་བདག་ཉིད། བཅོམ་ལྡན་འདས་གདོན་མི་ཟ་བར་གྲུབ་པའི་རྒྱལ་པོ་འཁོར་དང་བཅས་པ་རྣམས་ཀྱི་བྱིན་གྱི་རླབས་ཀྱིས། དིང་སྐྱབས་སུ་གསོལ་བ་ཆེ་གེ་མོ་ཞེས་བྱ་བའི། ལས་ཀྱི་
སྒྲིབ་པ་ཐམས་ཅད་གཞོམ་དུ་གསོལ་ལོ། །ཞེས་བརྗོད་དེ། དེ་ནས་བུམ་པའི་ཆུ་དེས་ཐལ་བ་དང་རུས་པའི་རྡུལ་སྤུངས་པ་དེ་ལ་བཏབ་ནས། བའི་རྣམ་ལྔ་ཡང་བླུགས་ཏེ། ལྷ་རྣམས་ཀྱི་གསང་སྔགས་ཟློས་ཤིང་སྔོན་ལ་ཐལ་བ་དང་འཇིམ་པར་བརྫིའོ། །དེ་ནས་ག་པུར་ལ་སོགས་པའི་དྲི་ཆབ་ལ། ཁྲོ་བོ་ལས་ཐམས་ཅད་པའི་སྔགས་ཀྱིས་བཏབ་ནས། དེ་ས་བཟང་པོའི་འཇིམ་པ་དང་སྦྱར་བ་དང་། སྔར་གྱི་ཐལ་བའི་འཇིམ་པ་འཕྱོད་པར་བརྫིས་ནས། ལྷའི་གཟུགས་ཀྱི་རྣམཔའམ། མཆོད་རྟེན་གྱི་དབྱིབས་སུ་གདབ་པར་བྱའོ། །དེའི་དུས་སུ་ཡང་། གུར་གུམ་གྱིས་དེའི་མིང་དང་གསང་སྔགས་སུ་སྤེལ་བ་བྲིས་ནས། མཆོད་རྟེན་གྱི་སྙིང་པོར་གཞུག་པར་བྱའོ། །དེ་ལ་གསང་སྔགས་ནི་འདི་རྣམས་སོ། །ཨོཾ་པུཎྱེ་པུཎྱེ་མ་ཧཱ་པུཎྱེ་ཨ་པ་རི་མི་ཏ་ཨཱ་ཡུཿཔུཎྱེ་ཛྙཱ་ན་སམྦྷ་རོ་པ་ཙ་ཡ་ཀ་རི་ཎི་སྭཱ་ཧཱ། 
འདི་ནི་བཅོམ་ལྡན་འདས་ཕྱག་ན་རྡོ་རྗེའི་གསང་སྔགས་སྟེ།  ཚེ་དང་བསོད་ནམས་དང་ཡེ་ཤེས་ཀྱི་ཚོགས་དཔག་ཏུ་མེད་པར་འཕེལ་བ། ངན་སོང་ཐམས་ཅད་རབ་ཏུ་ཞི་བར་བྱེད་པའི་གཟུངས་སྔགས་སོ། །ཨོཾ་དགཏྣ་ཀ་ནི་ཀཾ་ཀ་ནི་རོ་ཙ་ནི་རོ་ཙ་ནི། ཏྲོ་ཊ་ནི་ཏྲོ་ཊ་ནི། ཏྲཱ་ས་ནི་ཏྲཱ་ས་ནི། པྲ་ཏི་ཧ་ན་པྲ་ཏི་ཧ་ན། སརྦྦ་ཀརྨྨ་ཨཱ་པ་ར་ཎ་པ་རཾ་པ་ར་ཎི་སརྦྦ་སྭ་ཏྭཱ་ནཱཾ་སྭཱ་ཧཱ། བཅོམ་ལྡན་འདས་མི་འཁྲུགས་པའི་གསང་སྔགས་ཏེ། ངེས་པར་སྒྲིབ་པ་ཐམས་ཅད་འཇོམས་པ། སྒྲིབ་པ་གཅོད་པ་ཞེས་བྱ་བའི་གཟུངས་སྔགས་སོ། །ཨོཾ་རཏྣ་རཏྣ་མ་ཧཱ་ར། ར་ཏྣ་སམྦྷ་བེ། རཏྣ་ཀི་ར་ཎེ། རཏྣ་མ་ལ་བི་ཤུདྡྷེ། ཤོ་ངྷ་ཡ་སརྦྦ་པཱ་པཾ་ཧཱུཾ་ཏྲ་ཊ། བཅོམ་ལྡན་འདས་རིན་ཆེན་འབྱུང་ལྡན་གྱི་གསང་སྔགས་ཏེ། སྒྲིབ་པའི་རྣམ་པ་མ་ལུས་པ་རྣམ་པར་འཇོམས་པ། རིན་པོ་ཆེའི་སྣང་བ་དྲི་མ་མེད་པས། སྡིག་པ་ཐམས་ཅད་སྦྱོང་བ་ཞེས་བྱ་བའི་གཟུངས་སྔགས་སོ། །ཨོཾ་ཨ་མི་ཏེ་ཨ་མི་ཏ་ཨ་མི་ཏོ་ཏྦྷ་པེ་ཨ་མི་ཏ་སམྦྷ་པེ་ཨ་མི་ཏ་བི་ཀྲཱནྟེ། ཨ་མི་ཏཱ་བི་ཀྲཱནྟ་ག་མི་ནི་སརྦྦ་ཀརྨྨ་ཀླེ་ཤ་ཀྵ་ཡཾ་ཀ་རི་སྭཱ་ཧཱ།   འདི་ནི་བཅོམ་ལྡན་འདས་ཚེ་དཔག་མེད་ཀྱི་གསང་སྔགས་ཏེ། མཐའ་མེད་པར་རྣམ་པར་གནོན་པར་འགྲོ་བ།   ལས་དང་ཉོན་མོངས་པ་ཐམས་ཅད་ཟད་པར་བྱེད་པའི་གཟུངས་སྔགས་སོ། །ཨོཾ་ཨ་མོ་གྷེ་ཨ་ཨོ་གྷ་ཨ་པྲ་ཏི་ཧ་ཏ། སརྦྦ་པཱ་པཾ་བི་ནཱ་ཤ་ནི་ཏ་ར་ཧ་ར་ཧཱུཾ་ཕཊ།  བཅོམ་ལྡན་འདས་དོན་ཡོད་གྲུབ་པའི་གསང་སྔགས་ཏེ། ངེས་པར་མི་ཆོམས་པའི་སྒྲིབ་པ་ཐམས་ཅད་རྣམ་པར་འཇོམས་པ་ཞེས་བྱ་བའི་གཟུངས་སྔགས་སོ། །གསང་སྔགས་འདི་དག་ཉིད་ཀྱིས་སྦྱར་ཞིང་གདབ་པར་བྱའོ། །མཆོད་རྟེན་གདབ་པ་ཟིན་ནས་མཆོད་པ་རྣམ་པ་ལྔས་མཆོད་དེ། འགྲོ་བ་ལ་སྦྱིན་གཏོར་ཡང་བསྩལ་ནས། དེ་ནས་དབང་བསྐུར་ཏེ་གཞག་པར་བྱའོ། །མཆོད་པ་དབུལ་བ་དང་། 
དབང་བསྐུར་བ་ནི་ཀུན་རིག་གི་སྐབས་སུ་བཤད་པ་བླང་ངོ་། །ཆོ་ག་ཅུང་ཟད་རྒྱས་པར་བྱ་བར་འདོད་ན། བཅོམ་ལྡན་འདས་ཕྱག་ན་རྡོ་རྗེ་དང་། དེ་བཞིན་གཤེགས་པ་བཞི་པོའི་གསང་སྔགས་ཟློས་པའི་སྐབས་སུ། ཉིད་ཉིད་ཀྱི་ཏིང་ངེ་འཛིན་གྱིས་ཞུགས་དེ་བསྒྱུར་ནས།  ཉིད་ཉིད་ཀྱི་ཐུགས་ཀར་ཡང་། ཟླ་བའི་དཀྱིལ་འཁོར་གྱི་སྟེང་དུ། ཉིད་ཉིད་ཀྱི་ཆོས་ཀྱི་ཡི་གེ་དེ་ཉིད་ཇི་ལྟ་བ་བཞིན་དུ་བསྒོམས་ཏེ། དེ་ལས་ཡེ་ཤེས་ཀྱི་འོད་ཟེར་འཕྲོས་པས། འཇིག་རྟེན་གྱི་ཁམས་ཐམས་ཅད་དུ་ཡང་སྣང་བར་བྱས་ཏེ། སྣང་བར་བྱས་ནས་ཀྱང་། སངས་རྒྱས་ཀྱི་མཛད་པ་བཅུ་གཉིས་ཀྱི་ཚུལ་གྱིས། སེམས་ཅན་ཐམས་ཅད་ཀྱི་སྒྲིབ་པ་རྣམ་པར་སྦྱངས། ཁྱད་པར་དུ་ཆེ་གེ་མོའི་ལས་ཀྱི་སྒྲིབ་པ་སྦྱངས་ནས། མངོན་པར་སངས་རྒྱས་པར་བྱས་ཏེ། མཛད་པ་བཅུ་གཉིས་མཐར་ཕྱུང་ནས། མཐར་མྱ་
ངན་ལས་འདས་པའི་སྐུ་གདུང་ཡང་། མཆོད་རྟེན་དེ་ཉིད་དུ་གྱུར་པར་བསམས་ཏེ།  དོན་མཛད་པའི་འོད་ཟེར་དེ་དག་ཀྱང་སྐུ་གདུང་རིང་བསྲེལ་དེ་ཉིད་ལ་ཞུགས་ཏེ། འཇིག་རྟེན་གནས་ཀྱི་བར་དུ་སེམས་ཅན་གྱི་དོན་བྱེད་པའི་མཐུ་དང་ལྡན་པར་བྱིན་གྱིས་བརླབས་ཏེ་གདབ་སོ། །དེ་ལ་ལྷ་རྣམས་ཀྱི་སྐུ་མདོག་དང་ཕྱག་མཚན་གྱི་ངེས་པ་ནི། དཔལ་ཕྱག་ན་རྡོ་རྗེ་ནི་གོང་དུ་བསྟན་ཟིན། དེ་བཞིན་གཤེགས་པ་བཞི་ནི། ཐམས་ཅད་མཐུན་པར་སྐུ་མདོག་དཀར་པོ། རྒྱན་ཐམས་ཅད་ཀྱིས་བརྒྱན་ཏེ། འཁོར་ལོ་སྒྱུར་བ་ཆས་པའི་ཚུལ་འཛིན་པ། ཟླ་བའི་དཀྱིལ་འཁོར་ལྟ་བུའི་མདངས་དང་འོད་ཅན། ཕྱག་གཉིས་མཆོག་སྦྱིན་དང་མི་འཇིགས་པ་སྦྱིན་པ། །གདན་པད་མ་དང་ཟླ་བའི་དཀྱིལ་འཁོར་ལ། རྡོ་རྗེ་སྐྱིལ་མོ་ཀྲུང་དུ་བཞུགས་པའོ། །ཚེ་དཔག་མེད་ལས་ཀྱི་སྒྲིབ་པ་གཅོད་པའི་ཚུལ་
གྱིས་མཆོད་རྟེན་གདབ་པའི་ཐབས་བསྟན་པ་རྫོགས་སོ། །། །ཇི་སྐད་དུ་བསྟན་པའི་མཆོད་རྟེན་གདབ་པ་འདི་དག ། འདི་ལྟར་འདེབས་པའི་དུས་སུ། གྲུབ་པར་གྱུར་ན་སྦྱིན་སྲེག་ཁོར་བུ་དང་། བཟླས་བརྗོད་ཁོར་བུས་ཀྱང་། ཕན་གདགས་པར་བྱ་སྟེ། དེའི་ཆོ་ག་ནི་མཆོད་རྟེན་རྣམས་ཀྱི་དྲུང་དུ། ཐབ་ཁུང་ཟླུམ་པོ་ཁྲུ་གང་པ། ཟབས་སུ་ཁྲུ་ཕྱེད་བརྐོས་པ། ཐབ་ལས་སོར་བཞི་དོར་བའི་ཕྱི་རོལ་དུ་ཁ་ཁྱེར་སོར་བཞི་པ་བཏང་བ། ཕྱི་རོལ་ཁོར་ཡུག་མཎྜལ་གྱིས་བསྐོར་བ་ཞིག་བྱས་ཏེ། ཐབ་ཀྱི་དབུས་སུ་རྡོ་རྗེའམ། འཁོར་ལོའམ། གཙུག་ཏོར་གྱི་ཕྱག་རྒྱ་དཀར་པོ་བྲི། ཁ་ཁྱེར་ལ་རྡོ་རྗེ་ར་བ་དཀར་པོ་བཏང་། ཁ་ཁྱེར་གྱི་ཕྱི་རོལ་དུ་པད་མ་དཀར་པོ་འདབ་བརྒྱད་ཀྱིས་བསྐོར་བ་ཞིག་བྱས་ཏེ། ཐབ་ཀྱི་ནང་དུ་བུད་ཤིང་ལས་ཐམས་ཅད་པའི་གསང་སྔགས་ཀྱིས་བཟླས་པའི་དྲི་ཆབ་ཀྱིས་བཏབ་པ་བརྫང་། སྲེག་རྫས་མར་དང་། དཀར་གསུམ་དང་། མངར་གསུམ་དང་། འབྲུ་དང་མེ་ཏོག་ལ་སོགས་པ་ཅི་འབྱོར་པ་བཤམ། འབྱོར་ན་ཤག་ཐེའུ་ཤུག་ཐེའུ་ཡང་བཤམ། སྡིག་པ་བསྲེག་པའི་ཕྲིན་ལས་གྲུབ་པར་བྱ་བའི་རྫས་ཡུངས་ཀར་བཤམས་ཏེ། དང་པོར་ཁྲུས་བྱས་ལ། རང་གི་ལྷའི་རྣལ་འབྱོར་ཅུང་ཟད་ཅིག་བསྒོམས་ཏེ། དེ་ནས་མེ་སྤར་ལ། དྲི་ཆབ་ལ་ལས་ཐམས་ཅད་པའི་གསང་སྔགས། ཨོཾ་ཨ་མྲྀ་ཏ་ཀུཎྜ་ལི་ཧཱུཾ་ཕཊ། ཅེས་བཏབ་པའི་ཆུས་མེ་བསངས་ནས། མེ་ཏོག་ཅིག་ལ། ཨོཾ་ཨགྣེ་ཡེ་ས་མ་ཡ་སྟྭཾ། ཞེས་བརྗོད་དེ་ཐབ་ཏུ་བསྐྱུར་བས། མེ་ཉིད་མེ་ལྷའི་རང་བཞིན་དུ་གྱུར་པར་བསམ་མོ། །དེ་ནས་མེ་ལྷ་ལ་མཆོད་
པ་ལྔ་དབུལ་བར་གྲུབ་ན་ཡང་དབུལ། མ་གྲུབ་ན་ཡང་། སྲེག་རྫས་དབུལ་བ་ནི། དང་པོར་མར་ལས་དགང་བླུགས་གསུམ་དབུལ་ཞིང་། ཨོཾ་ཨགྨ་ཡེ་ཧ་བྱ་ཀ་བྱ་བཧྣ་དི་བྱ་དི་བྱ་དི་བྱ་ནཱ་ཡ་སྭཱཧཱ། ཞེས་དབུལ། སྲེག་རྫས་གཞན་ཅི་འབྱོར་བ་ཡང་གསང་སྔགས་དེ་ཉིད་ཀྱིས་དབུལ། དེ་ནས་ཡུངས་དཀར་ཐབ་ཏུ་གཏོར་ཏེ།  ཨགྣེ་ཆེན་པོ་ལ་ཕྲིན་ལས་དང་སྙན་སྙུངས་སུ་གསོལ་བ་ནི། སྲེག་རྫས་ལྷའི་ཞལ་དུ་སྟོབ་པ་དང་། མེ་ཉིད་ཡེ་ཤེས་ཀྱི་མེར་བྱིན་གྱིས་བརླབས་ཏེ། ཆེ་གེ་མོའི་ལས་ཀྱི་སྒྲིབ་པ་སྦྱང་བའི་ཕྲིན་ལས་མཛད་དུ་གསོལ་ལོ། །ཞེས་བརྗོད། དེ་ནས་སྔ་མ་བཞིན་དུ་ཡང་མེ་བསངས་ཏེ། མེ་ཏོག་ཞིག་ཐབ་ཏུ་བོར་ཏེ། དཀྱིལ་འཁོར་གྱི་གཙོ་བོ་གང་ཡང་རུང་བ་ཞིག་ཐབ་ཏུ་བྱོན་པར་བསམ་སྟེ། དེ་ནས་བསྲེག་རྫས་དབུལ་བ། ལྷ་རང་རང་གི་སྔགས་ཀྱིས་དབུལ། དེ་བཞིན་དུ་ལྷ་རིམ་པ་
བཞིན་དུ་དབུལ། མཇུག་ཏུ་ཡུངས་དཀར་ལ་ལྷ་སོ་སོའི་གསང་སྔགས་བཟླས་ཤིང་ཐབ་ཏུ་གཏོར་ལ། ངན་སོང་ན་གནས་པའི་སེམས་ཅན་རྗེས་སུ་དྲན་པར་བྱ་ཞིང་། དེ་ལ་ཕན་གདགས་པའི་བསམ་པའི་གསང་སྔགས་བཟླས་ཤིང་སྦྱིན་བསྲེགས་བྱས་པས། བདག་དང་ལྷ་དང་མཆོད་རྫས་དང་མེ་རྣམས་ལས་ཡེ་ཤེས་ཀྱི་འོད་ཟེར་དཀར་པོ་འཕྲོས་པས། ངན་སོང་ན་གནས་པ་དེའི་ཕུང་པོ་ལ་ཐིམ་པས། དེའི་སྡིག་སྒྲིབ་ཀྱི་ཉེས་པ་ཐམས་ཅད་སེལ་བར་བསམ་ཞིང་སྦྱིན་བསྲེག་བྱའོ།  ། འདི་ནི་ཡུངས་དཀར་འབའ་ཞིག་ཏུ་མ་ཟད་དེ། སྲེག་རྫས་ཐམས་ཅད་ལ་ཡང་ཤེས་པར་བྱའོ། །དེ་ལྟར་ཡང་འདི་ཉིད་དུ་གསུངས་པ། །ངན་སོང་རྒྱུད་ན་གནས་པ་ཡི། །སེམས་ཅན་རྗེས་སུ་དྲན་བྱེད་ཅིང་། །སྡིག་པའི་སྒྲིབ་པ་ཞི་བྱའི་ཕྱིར། །མར་དང་འོ་མ་སྦྲང་རྩི་ཆན། །འབྲས་ཡོས་ཡུངས་དཀར་བསྲེས་པ་དང་། །དེ་ཡི་རུས་པ་ཤ་ལ་སོགས། །ཡང་ན་མིང་ནས་སྨོས་བྱས་ཏེ། །དག་པའི་རྒྱུད་ཀྱིས་སྦྱིན་སྲེག་བྱ། །ཞེས་གསུངས་པ་དང་། གཞན་ཡང་དེ་ཉིད་ལས། བཟླས་དང་སྦྱིན་སྲེག་ཉིད་བྱེད་ཅིང་། །འོད་ཟེར་སྤྲིན་གྱིས་དེ་ལུས་ལ། །འཕྲོ་བར་གྱུར་པར་རྣམས་བསྒོམས་ཏེ། །རྟག་ཏུ་ཤར་བལྟས་འོད་ཟེར་གྱིས། །ཉེས་པ་ཐམས་ཅད་སེལ་བྱེད་པ། །འདི་ནི་སེམས་ཅན་ཕན་དགའ་བས། །དེ་བཞིན་གཤེགས་པའི་རིགས་ལ་བྱ། །ཞེས་བྱ་བ་ལ་སོགས་པ་གསུངས་པ་ཡིན་ནོ། །སྦྱིན་སྲེག་ཟིན་ནས་ལྷ་གཤེགས་སུ་གསོལ་ཏེ། དཀྱིལ་འཁོར་བསྡུའོ། །འདི་ལ་སྤྱན་དྲངས་དང་། བསྟོད་པ་བརྗོད་པ་ལ་སོགས་མི་དགོས་ཏེ། མཆོད་རྟེན་གདབ་པའི་སྟོངས་སུ་བྱ་བའི་དགེ་བ་ཙམ་ཡིན་ནོ། །གལ་ཏེ་བཟླས་བརྗོད་ཀྱི་སྒོ་ནས་མཆོད་རྟེན་གདབ་པའི་སྟོངས་ཀྱི་ཕན་གདགས་པ་བྱེད་པར་སྤྲོ་ན་ཡང་། མཆོད་རྟེན་གྱི་བྱ་བ་རྫོགས་པའི་འོག་ཏུ། བཟླས་བརྗོད་ཀྱི་བྱ་བ་ལ་འཇུག་པར་བྱ་སྟེ། བདག་ཉིད་ལྷའི་གཙོ་བོ་གང་ཡིན་པའི་ཏིང་ངེ་འཛིན་དུ་ཞུགས་ཏེ། སྙིང་
གར་ཟླ་བའི་དཀྱིལ་འཁོར་ལ། རང་གི་རིགས་ཀྱི་གསང་སྔགས་བསྒོམས་ཏེ། དེ་ལ་ཡི་གེ་ཨོཾ་གྱི་ཕྲེང་བས་བསྐོར་བར་བསམ་ནས། གསང་སྔགས་ཀྱི་བཟླས་བརྗོད་བྱ་ཞིང་། ཏིང་ངེ་འཛིན་གྱིས་རང་གི་སྙིང་ཀའི་ས་བོན་གྱི་འོད་ཟེར་དཀར་པོ་འཕྲོས་པས། ཆེ་གེ་མོའི་སྡིག་སྒྲིབ་ཐམས་ཅད་སྦྱང་བར་བསམ་ཞིང་བཟླས་བརྗོད་བྱའོ། །གལ་ཏེ་ལྷ་ཁྲོ་བོ་ལྟ་བུ་བསྒོམས་ན་ནི། སྙིང་ཀའི་དབུས་སུ་ཉི་མའི་དཀྱིལ་འཁོར་ལ། ཡི་གེ་ཕཊ་བསྒོམས་ཏེ། དེ་ལ་ཡི་གེ་ཧཱུཾ་གིས་བསྐོར་བ་བསྒོམ་པར་བྱ་བ་རྒྱུད་འདི་ཉིད་ལས་འབྱུང་ངོ་། །མཆོད་རྟེན་གདབ་པས་ཕན་གདགས་པའི་སྐབས་སུ། སྦྱིན་བསྲེག་དང་བཟླས་བརྗོད་ཀུན་ནས་བསྡུས་པས་ཕན་གདགས་པའི་ཐབས་བསྟན་པའོ། །དཔལ་ངན་སོང་སྦྱོང་བའི་རྒྱུད་འདི་ལས། ཤི་བ་ལ་ཕན་གདགས་པའི་ཐབས་ཀྱི་སྒོ་མང་དུ་གསུངས་པ་ལས། མཆོད་རྟེན་གདབ་པ་འདིའི་སྐབས་སུ། ཐལ་བ་ལ་མཆོད་རྟེན་དུ་གདབ་པས་ཕན་གདགས་པ། རྒྱུད་འདི་ཉིད་ལས་གོང་དུ་བསྟན་པ་བཞིན་དུ། དེ་ལས་ཐལ་བར་གྱུར་པ་དང་། །ཞེས་བྱ་བ་ནས། ཐལ་བ་དེ་དང་རུས་པའི་རྡུལ། །ཞེས་བྱ་བ་དང་། ག་པུར་དྲི་དང་བསྒོས་པ་ཡི། །འཇིམ་པ་དང་ནི་བསྲེས་ནས་ཀྱང་། །གཟུགས་སུ་བྱའམ་ཡང་ན་ནི། །མཆོད་རྟེན་གྱི་ནི་ལྷར་བྱས་ལ། །ཞེས་བྱ་བ་གཙོར་བསྟན་པའི་ཞར་ལ། དབང་བསྐུར་བས་ཕན་གདགས་པ་དང་། བུམ་པའི་ཆུས་ཕན་གདགས་པ་དང་། བཟླས་བརྗོད་དང་སྦྱིན་སྲེག་གིས་ཕན་གདགས་པ་རྣམས་དུས་གཅིག་ཏུ་བྱར་རུང་བར་བསྟན་པའོ། །། །རོང་ཟོམ་པཎྜི་ཏ་ཆེན་པོས་མཛད་པའོ། །། །